ຢູ່ທີ່ສະຫະປະຊາຊາດ ມີການຮຽກຮ້ອງໃຫ້ນຳເອົາພວກທີ່ຮັບຜິດຊອບ ຕໍ່ຄວາມໂຫດຮ້າຍຕ່າງໆ ໃນຢູເຄຣນ ມາລົງໂທດ
ທ່ານນາງເອມີເນ ດີຊາປາໂຣວາ ຮອງລັດຖະມົນຕີການຕ່າງປະເທດຂອງຢູເຄຣນ ເວົ້າວ່າ “ຣັດເຊຍ ຕ້ອງນຳມາຮັບຜິດຊອບສຳລັບອາຊະຍາກຳຂອງຕົນໃນຖານະເປັນປະເທດ” ໂດຍກ່າວຕື່ມວ່າ ບຸກຄົນໃດໆຜູ້ທີ່ໄດ້ກໍ່ອາຊະຍາກຳ ຕ້ອງຖືກດຳເນີນຄະດີ ເຊັ່ນກັນ.
ຮອງລັດຖະມົນຕີການຕ່າງປະເທດຂອງຢູເຄຣນ ໄດ້ກ່າວໃນວັນພຸດວານນີ້ ວ່າ ບັນຊີຂອງການກໍ່ອາຊະຍາກຳສົງຄາມໂດຍພວກທະຫານຣັດເຊຍ ຢູ່ໃນປະເທດຂອງທ່ານນາງ ເພີ້ມສູງຂຶ້ນທຸກວັນ ແລະການຮັບຜິດຊອບຕໍ່ກົດໝາຍເປັນສິ່ງທີ່ສຳຄັນຍິ່ງ “ເມືອງມາຣີອູໂປລ ໄດ້ຖືກຖະຫລົ່ມກາຍເປັນຝຸ່ນ” ທ່ານນາງເອມີເນ ດີຊາປາໂຣວາ (Emine Dzhaparova) ໄດ້ກ່າວຕໍ່ກອງປະຊຸມທີ່ບໍ່ເປັນທາງການຂອງສະ ພາຄວາມໝັ້ນຄົງສະຫະປະຊາຊາດ ທ່ານນາງກ່າວອີກວ່າ “ພົນລະເຮືອນຫຼາຍພັນຄົນ ອາໄສຢູ່ໃນພາວະການປິດລ້ອມ ໂດຍປາດສະຈາກນ້ຳ ໄຟຟ້າ ການສື່ ສານ ແລະເຄື່ອງໃຊ້ຂັ້ນພື້ນຖານຕ່າງໆ ທີ່ປະຊາຊົນທັງໝົດຕ້ອງການ ” ທ່ານນາງໄດ້ກ່າວວ່າ ຂຸມຝັງສົບໝູ່ໃໝ່ຫຼາຍແຫ່ງ ແລະສົບທີ່ໄດ້ຖືກຝັງ ໄດ້ພົບເຫັນຢູ່ໃນເມືອງຕ່າງໆຂອງຢູເຄຣນ ໃນແຕ່ລະວັນ ແລະພວກທະຫານຂອງຣັດເຊຍ ພາກັນກໍ່ອາຊະຍາກຳຕໍ່ພົນລະເຮືອນ ລວມທັງການທໍລະມານ ການຂົ່ມ ຂືນ ແລະການຄາດຕະກຳ ທ່ານນາງເວົ້າວ່າ “ຣັດເຊຍ ຕ້ອງນຳມາຮັບຜິດຊອບສຳລັບອາຊະຍາກຳຂອງຕົນໃນຖານະເປັນປະເທດ” ໂດຍກ່າວຕື່ມວ່າ ບຸກຄົນໃດໆຜູ້ທີ່ໄດ້ກໍ່ອາຊະຍາກຳ ຕ້ອງຖືກດຳເນີນຄະດີ ເຊັ່ນກັນ ທ່ານນາງຊາປາໂຣວາໄດ້ເວົ້າອີກວ່າ “ຜູ້ທີ່ໄດ້ທຳການຂົ່ມຂືນແມ່ຍິງຄົນນຶ່ງ ເຕະ ແຂ້ວຂອງລາວຫັກອອກ, ຜູ້ທີ່ໄດ້ສັງຫານຊາຍ ຄົນທີ່ຂີ່ລົດຖີບ, ຜູ້ທີ່ໄດ້ໂຈມຕີພວກຄົນທີ່ລຽນແຖວລໍຖ້າຂໍເຂົ້າຈີ່, ຜູ້ທີ່ໄດ້ຍິງໃສ່ຂະບວນລົດຂົນເຄື່ອງດ້ານມະ ນຸດສະທຳ, ໂຮງໝໍແມ່ແລະເດັກ ລົດສຸກເສີນ ລົດຍົນ ທັງຫຼາຍເຫຼົ່ານັ້ນ ພວກຄົນເຫຼົ່ານັ້ນ ມີນາມ ແລະໜ້າຕາ ແລະພວກເຂົາຈະຖືກນຳມາຮັບຜິດຊອບ ໃນການກໍ່ອາຊະຍາກຳ ” ລັດຖະມົນຕີກະຊວງຍຸຕິທຳຂອງຢູເຄຣນ ທ່ານນາງເອີຣີນາ ເວີເນດິກໂຕວາ (Iryna Venediktova) ໄດ້ກ່າວຈາກນະຄອນຫຼວງກີຢິບວ່າ ສຳນັກງານຂອງທ່ານນາງ ໄດ້ເປີດ 8,000 ຄະດີ ເພືຶ່ອສືບສວນຂໍ້ກ່າວຫາຂອງການລະເມີດຕ່າງໆ ແລະບັນຊີສືບຕໍ່ເພີ້ມຂຶ້ນເລື້ອຍໆ ລັດຖະບານຈຳນວນນຶ່ງໄດ້ສະເໜີໃຫ້ການຊ່ອຍເຫຼືອແກ່ຢູເຄຣນໃນການດຳເນີນການສືບສວນສອບສວນ ແລະບັນທຶກການລ່ວງລະເມີດທັງຫຼາຍ ໃນການເຄື່ອນໄຫວທີ່ບໍ່ເຄີຍມີມາກ່ອນນີ້ ຫຼາຍກວ່າ 40 ປະເທດ ໄດ້ນຳສະເໜີໃຫ້ສົ່ງສະຖານະການໃນຢູເຄຣນ ໄປໃຫ້ສານອາຍາສາກົນ ໃນນະຄອນເຮກ ຫົວໜ້າໄອຍະການທ່ານຄາຣີມ ຄານ (Karim Khan) ໄດ້ເດີນທາງໄປຢູເຄຣນ ສອງຄັ້ງແລ້ວ ແລະໄດ້ມີທີມງານສືບສວນສອບສວນຢູ່ພາກພື້ນດິນ ທີ່ປະກອບດ້ວຍບັນດາ ນັກຊ່ຽວຊານ ທະນາຍຄວາມ ແລະນັກວິຊາການດ້ານມະນຸດສາດ